Gregorius episcopus seruus seruorum Dei dilectis filiis abbati et conuentui Sancti Stephani de Diuione, ordinis Sancti Augustini lingonensis diocesis salutem et apostolicam benedictionem. Constitutis in præsentia nostra Alberico procuratore nostro et Benedicto xantonensi clerico pro causa quæ inter nos ex parte una, et dictum B... ex altera, vertebatur super quibusdam litteris apostolicis quæ dicebantur de falsitate suspectæ et super illa volentibus ad inuicem litigare dilectum filium magistrum Joannem de Sancto Germano, capellanum nostrum dedimus auditorem pro prædictis apostolicis litteris ac relatione venerabilis fratris nostri archiepiscopi Bisuntini et collegarum ipsius quibus examinatio et inquisitio super præmissis ad instantiam præfati B... facta et ab apostolica sede comissa diligenter inspecturis, et auditis etiam quæ hinc inde fuere proposita coram ipso et plenius intellectis de dilecti filii nostri E... sanctorum Cosmæ et Damiani, diaconi cardinalis et aliorum prudentium concilio definitium pro nobis sententiam promulgauit, sæpedicto B... super hoc perpetuum silentium imponendo qui ut apostolico dignaremur munimine roboraui, fuit a nobis ex parte vestra humiliter postulatum. Nos igitur, vestris deuotis precibus inclinati, dictam sententiam rationabiliter promulgatam, cuius tenorem de verbo ad verbum fecimus annotare auctoritate apostolica confirmamus et præsentis scripti patrocinio communimus, cuius tenor est talis. In nomine domini amen. Inter querelas meroris expositi Benedictus Xantonensis clericus apostolicum pulsauit auditum quod Petrus abbas et conuentus Sancti Stephani diuionensis quibusdam apostolicis litteris usi fuerant de falsitate suspectis ad quod examinis apostolici remedium implorabat: venerabilis igitur pater bisuntinensis archiepiscopus et dilecti in Christio archidiaconus de Salins et officialis bisuntinensis a domino papa inquisitores ad ipsius B... instantiam deputati quasdam litteras apostolicas quas partibus litigantibus coram eis post indaginem diligentem inuenerunt cum eorum processibus ac relationem inquisitionis et processus eorum sub sigillis propriis secundum apostolici rescripti tenorem ad examen apostolicum remiserunt: cumque coram me Joanne de Sancto Germano domini papæ capellano super iis a domino auditore concesso a dicto B... et Alberico dictorum abbatis et conuentus procuratore fuisset diutius litigatum, visis, auditis hinc inde propositis prædictis litteris apostolicis ac ipsa relatione diligenter inspectis, cum nec de falsitate constiterat nec de ipsius probabili coniectura de domini egidii sanctorum Cosmæ et Damiani diaconi cardinalis ab ipso domino ad hoc specialiter deputati nec non et aliorum prudentium concilio dictos abbatem et conuentum sententialiter a præfata eis obiecta falsitate absoluimus iam dicto B... perpetuum silentium super hoc imponendo. Datum Romæ in palatio domini nostri Papæ anno millesimo ducentesimo trigesimo tertio, pontificatus domini Gregorii Papæ noni anno quarto nono calendas Martii ad prædictorum abbatis et conuentus cautelam præsentem paginam sigilli proprii testimonio roboraui: nulli ergo omnino hominum liceat hanc paginam nostræ confirmationis infringere, vel ei ausu temerario contraire. Si quis autem hoc attemptare presumpserit, indignationem omnipotentis Dei et beatorum Petri et Pauli apostolorum eius se nouerit incursurum. Datum Anagniæ octavo idas martii pontificatus nostri anno sexto.